མཇུག་མཐར་མི་དེས་མུ་མཐུད་དུ་ཞོན་རྟ་ཁྲིད་དེ་ཁོ་རང་འགྲོ་སའི་ཕྱོགས་སུ་བུད་སོང་།ང་ཚོས་འཁྲེང་སེམས་དང་བཅས་ཁོ་སོང་བའི་རྗེས་ཕྱོགས་སུ་བལྟས་ཏེ་མིག་སྐྱེལ་བྱས།མི་དེ་མི་མཐོང་བའི་སར་ཡལ་རྗེས་ང་ཚོ་ཚང་མ་རང་རང་སར་འདང་རྒྱག་གི་ནང་དུ་ལྷུང་བར་གྱུར།མི་དེས་བཤད་པའི་སྐད་ཆ་དག་གིས་ངའི་སེམས་ལ་འཁྲུལ་སྣང་མང་པོ་ཞིག་སྐྱེས་སུ་བཅུག་སྟེ་མཚན་མོ་གཉིད་ཀྱང་མི་ཁུགས་པར་གྱུར།ལན་རེར་རྨི་ལམ་དུའང་ངས་ངོ་མི་ཤེས་པའི་བྱིས་པ་མང་པོའི་ཁྲོད་དུ་མི་རོ་རྩེ་སྒྲུང་་ཀློག་གིན་ཡོད་ཅིང་བྱིས་པ་ཚང་མས་ངའི་མཐའ་རུ་བསྐོར་ཏེ་ཡིད་སྨོན་དང་བསྟོད་ར་བྱེད་ཀྱིན་པ་རྨིས་འོངས།དེ་བས་ངས་རྣམ་རྒྱལ་ལ་ང་རང་རྫོང་ཐོག་ལ་སློབ་གྲྭར་འགྲོ་ན་འདོད་ཅེས་བཤད་པ་ཡིན།